বর্ণাঢ্য আয়োজনে যুগান্তরের প্রতিষ্ঠাবার্ষিকী উদযাপন
সুখী-সমৃদ্ধ ও শান্তিপূর্ণ অসাম্প্রদায়িক বাংলাদেশ গড়তে তারুণ্যের স্বপ্ন বাস্তবায়নে সব সীমাবদ্ধতা জয় করার প্রত্যয়ে যুগান্তরের ২০ বছরে পদার্পণ উদযাপন উপলক্ষে সারা দেশে নানা কর্মসূচি পালিত হচ্ছে।







শুক্রবার দুপুর পৌনে ১২টায় যুগান্তরের কনফারেন্স কক্ষে কেককাটার মধ্য দিয়ে শুরু হয় যুগান্তরের প্রতিষ্ঠাবার্ষিকীর ঘরোয়া আয়োজন।




যুগান্তরের ভারপ্রাপ্ত সম্পাদক ও জাতীয় প্রেসক্লাবের সভাপতি সাইফুল আলমের পরিচালনায় অনুষ্ঠানে প্রধান অতিথি ছিলেন যুগান্তরের প্রকাশক, সাবেক মহিলা ও শিশুবিষয়ক প্রতিমন্ত্রী অ্যাডভোকেট সালমা ইসলাম। বিশেষ অতিথি ছিলেন যমুনা গ্রুপের ব্যবস্থাপনা পরিচালক শামীম ইসলাম ও পরিচালক (অর্থ) আবদুল ওয়াদুদ।
অনুষ্ঠানে প্রধান অতিথির বক্তৃতায় পত্রিকাটির প্রকাশক, সাবেক মহিলা ও শিশুবিষয়ক প্রতিমন্ত্রী অ্যাডভোকেট সালমা ইসলাম বলেন, আমরা সত্যের পথে আছি। সত্যের সংবাদে নির্ভীক থাকায় যুগান্তর আজ দেশের সর্বাধিক জনপ্রিয় পত্রিকা। যুগান্তর সত্যের প্রতীক, এই প্রতীক নিয়ে আমরা এগিয়ে যাব।
‘অনেকেই সত্যের সন্ধানে নির্ভীক যুগান্তরে কাজ করতে গিয়ে প্রাণ দিয়েছেন। সত্য প্রমাণ করতে গিয়ে আমাকে মামলা লড়তে হয়েছে। আমরা আজ প্রমাণ করতে পেরেছি যুগান্তর সত্যের পথে আছে। তাই আমি আজকের দিনে বলতে চাই- যারা আমাদেরকে ভালোবেসেছে, তাদের প্রতি কৃতজ্ঞতা।’
অ্যাডভোকেট সালমা ইসলাম বলেন, ২০ বছরে দৈনিক যুগান্তর আজ দেশের সবচেয়ে জনপ্রিয় দৈনিক। এ সময়ে আমরা সত্য ও অনুসন্ধানী সংবাদ প্রকাশ করে বহু মানুষের ভালোবাসা পেয়েছি। তবে কিছু মানুষ আমাদের ভালোবাসেনি। যারা দুর্নীতিবাজ, যারা অসত্যকে ধারণ করে বাঁচতে চায়, তাদের ভালোবাসা আমরা পাইনি।
সাবেক প্রতিমন্ত্রী সালমা ইসলাম বলেন, আজকের পত্রিকায় দেখলাম- বিশিষ্ট ব্যক্তি, যারা একসময় এমপি-মন্ত্রী ছিলেন, যারা নতুন নির্বাচিত হয়েছেন, প্রত্যেকে যুগান্তরের এই দীর্ঘ পথচলাকে শুভেচ্ছা জানিয়েছেন। তারা প্রত্যেকে বলেছেন- যুগান্তর একটি ভালো ও জনপ্রিয় পত্রিকা।
‘শুধু বাংলাদেশের মানুষই নয়, বহির্বিশ্বের মানুষও যুগান্তরকে অনেক ভালোবাসে। যুগান্তর ভালোবাসার এক প্রতীক- সত্যের প্রতীক।’
সাবেক এই প্রতিমন্ত্রী বলেন, যুগান্তরের সঙ্গে ওতপ্রোতভাবে জড়িত রয়েছে অনেক মানুষ- আমাদের সাহসী সাংবাদিকরা; বিজ্ঞাপন বিভাগের তরুণ ছেলেরা। এই আনন্দঘন মুহূর্তে যুগান্তরের সাংবাদিক, অগণিত পাঠক, লেখক, বিজ্ঞাপনদাতা, এজেন্ট, হকারসহ আমাদের সঙ্গে সম্পৃক্ত সবার প্রতি জানাই আন্তরিক শুভেচ্ছা ও ভালোবাসা।
তিনি বলেন, আমরা সব ভেদাভেদ ভুলে গিয়ে যুগান্তরকে দেশের শ্রেষ্ঠ পত্রিকায় রূপান্তরিত করব, আরও উচ্চ আসনে নিয়ে যাব- এই হোক আজকের দিনে আমাদের চ্যালেঞ্জ।
জমকালো এই আয়োজনে পত্রিকাটির কোটি কোটি পাঠক, শুভানুধ্যায়ীদের প্রতি কৃতজ্ঞতা জানিয়েছেন দৈনিক যুগান্তরের ভারপ্রাপ্ত সম্পাদক ও জাতীয় প্রেসক্লাবের সভাপতি সাইফুল আলম।
তিনি বলেন, একটি পত্রিকার জীবনে ১৯ বছর খুব বেশি সময় নয়। এই অল্প সময়ে বাংলাদেশের কোটি কোটি মানুষের হৃদয়ে স্থান করে নিয়েছে দৈনিক যুগান্তর। দেশের শীর্ষ এ কাগজটি আজ এমন একটি জায়গায় পৌঁছেছে যে, কোনো পাঠক অন্য কোনো কাগজ পড়লেও যুগান্তর না পড়ার অতৃপ্তিতে ভোগেন।
‘‌‌‌‌‌‌যুগান্তর না পড়লে তাদের কাছে মনে হয় পত্রিকাই পড়া হয়ে ওঠেনি। যুগান্তরের অসংখ্য পাঠকের কথা-উপলব্ধি এটি। পাঠকদের এ উপলব্ধিই যুগান্তরের অহংকারের জায়গা এবং গৌরবের জায়গা।’
অনুষ্ঠানে সংক্ষিপ্ত বক্তৃতায় যুগান্তরের ভারপ্রাপ্ত সম্পাদক সাইফুল আলম আরও বলেন, আমাদের আন্তরিকতা, ভালোবাসা, আবেগ দিয়ে যে যুগান্তর আমরা ধারণ করি, আজ তা ২০ বছরে পা দিল, যা আমাদের অত্যন্ত গৌরবের ও আনন্দের। 
‘আমাদের অত্যন্ত প্রিয়জন যমুনা গ্রুপের চেযারম্যান বীর মুক্তিযোদ্ধা নুরুল ইসলাম যুগান্তরের স্বপ্নদ্রষ্টা। আমরা যে সাদাকে সাদা বলি, কালোকে কালো বলি- আমরা সমস্ত শক্তি দিয়ে অন্যায়ের যে প্রতিবাদ করি, এর প্রেরণা আমরা তার কাছ থেকে শুরু থেকেই পেয়ে আসছি।’
তিনি বলেন, সাংবাদিকসহ যুগান্তরের পুরো পরিবারের যে কোনো বিপদ-আপদে তিনি অভিভাবকের মতো পাশে দাঁড়ান।
যুগান্তরের ভারপ্রাপ্ত সম্পাদক বলেন, আমরা অত্যন্ত আনন্দিত যে, আজ দৈনিক যুগান্তরের প্রতিষ্ঠাবার্ষিকী। প্রতিষ্ঠাবার্ষিকীর আজকের ঘরোয়া আয়োজনে আমরা পাশে একসঙ্গে পেয়েছি আমাদের প্রিয় তিন মানুষকে। তারা হলেন- দৈনিক যুগান্তরের প্রকাশক, সাবেক মহিলা ও শিশুবিষয়ক প্রতিমন্ত্রী অ্যাডভোকেট সালমা ইসলাম, যমুনা গ্রুপের ব্যবস্থাপনা পরিচালক শামীম ইসলাম এবং পরিচালক (অর্থ) আবদুল ওয়াদুদ।
তিনি বলেন, আমাদের মান্যবর প্রকাশককে আজকের এই মাহেন্দ্রক্ষণে পেয়ে আমরা অত্যন্ত আনন্দিত। যিনি মা, বোন ও বন্ধুর মতো সর্বদা আমাদের পাশে থাকেন। তিনি আমাদের অভিভাবক। তাকে আমাদের মাঝে পেয়ে আমরা আনন্দিত।
‘আমাদের এই পথচলায় সার্বক্ষণিক আমাদের পাশে আছেন যমুনা গ্রুপের এমডি শামীম ইসলাম, আছেন যমুনা গ্রুপের পরিচালক (অর্থ) আবদুল ওয়াদুদ। তাদের দুজনের উপস্থিতিও আমাদের আনন্দকে বাড়িয়ে দিয়েছে কয়েকগুণ।’
যুগান্তর ভারপ্রাপ্ত সম্পাদক বলেন, আমাদের সবার শ্রদ্ধেয় যুগান্তরের প্রাণশক্তি যমুনা গ্রুপের চেয়ারম্যান নুরুল ইসলাম পূর্বনির্ধারিত অনুষ্ঠানের কারণে ঢাকার বাইরে থাকায় আজকের এই ঘরোয়া আয়োজনে আসতে পারেননি। তিনি সবাইকে শুভেচ্ছা জানিয়েছেন। তার সাহস, তার উদ্দীপনার মধ্য দিয়ে আমরা বেড়ে উঠছি। যুগান্তর পরিবার তার প্রতি কৃতজ্ঞ।
যুগান্তর পরিবারের সঙ্গে সম্পৃক্ত সবার প্রতি কৃতজ্ঞতা জানিয়ে সাইফুল আলম বলেন, আপনারা সবাই কষ্ট করে এখানে উপস্থিত হয়েছেন এ জন্য আমি কৃতজ্ঞতা জানাচ্ছি। আমাদের প্রতি আপনাদের প্রাণের যে ভালোবাসা সেটির প্রকাশ ঘটেছে।
যুগান্তরের স্বজন সমাবেশের কথা উল্লেখ্য করে তিনি বলেন, যুগান্তরের স্বজন সমাবেশ অত্যন্ত শক্তিশালী একটি সংগঠন। দেশের ৬৪ জেলায় যুগান্তরের জন্মদিন উপলক্ষে র‌্যালি হবে, কেককাটা হবে। সারা দেশে যুগান্তরের বার্তা পৌঁছে দেয়ার জন্য তারা আমাদের সহযোদ্ধা হিসেবে কাজ করছে, তাদের প্রতি জন্মদিনের শুভেচ্ছা।
নুষ্ঠানে যমুনা গ্রুপের ব্যবস্থাপনা পরিচালক শামীম ইসলাম বলেন, যুগান্তর আজ ১৯ বছর শেষ করে বিশ বছরে পা দিয়েছে। এটি সম্ভব হয়েছে আপনাদের সহযোগিতা ও ভালোবাসার জন্য। আপনারা যেভাবে সহযোগিতা করে আসছেন, ভালোবেসেছেন, আশা করি আগামীতেও এ ধারা অব্যাহত থাকবে। 
‘আশা করি আপনাদের কাজের ধারা অব্যাহত থাকবে। যেন ভবিষ্যতে আমরা আরও ভালো করতে পারি।’
অনুষ্ঠানে যমুনা গ্রুপের পরিচালক (অর্থ) আবদুল ওয়াদুদ বলেন, আজকের এই আনন্দের দিনে আমি যুগান্তর পরিবারের প্রতি কৃতজ্ঞতা জানাচ্ছি। যুগান্তরের উত্তরোত্তর সাফল্য কামনা করছি- এ অগ্রগতির ধারা অব্যাহত থাকুক।
এছাড়াও উপস্থিত ছিলেন যুগান্তরের সাংবাদিক, বিভিন্ন পর্যায়ের কর্মকর্তা ও কর্মচারীরা। অনুষ্ঠানে পদ্মা ব্যাংক, এবি ব্যাংক, কনসিটো পিআর, আইপিডিসি ও রানার গ্রুপের গণমাধ্যম প্রধান ওয়াহিদ মুরাদ যুগান্তরকে শুভেচ্ছা জানিয়েছে।

সুখী-সমৃদ্ধ ও শান্তিপূর্ণ অসাম্প্রদায়িক বাংলাদেশ গড়তে তারুণ্যের স্বপ্ন বাস্তবায়নে সব সীমাবদ্ধতা জয় করার প্রত্যয়ে যুগান্তরের ২০ বছরে পদার্পণ উদযাপন উপলক্ষে সারা দেশে নানা কর্মসূচি পালিত হচ্ছে।